Awtur tal-Baħar Dalgħodu mxejt nervuż għall-aħħar darba fix-xtajta fejn trabbejt f'destin imqanqal, fejn drabi rqadt u ħlomt ħolm is-sereni, fejn kbirt bla ntbaħt u doqt kull kelma mielħa fejn ksibt mas-sħab u smajt rakkont il-gawwi, fejn bkejt bla dmugħ.u ħasel wiċċi l-baħar, fejn spiss rassejt kull nifs, żammejt b'tifkira ballata ta' l-imħabba. U Ilejla reġa' żmien biex nerġa' nitlaq nitbiegħed mid-dawl kiebi tal-lanterna u nsalpa minn dal-post mal-mewġ tas-sekli. U nbaħħar lejn lil hinn, lejn il-misteri, nivvjaġġa mar-riħ kiesaħ ta' l-imgħoddi u nsegwi l-kewkba bogħod tat-tramuntana biex ngħib u ħadd ma jsibni. U jekk xi jum tistaqsu x'ġara minni tinsewx li jiena fosfru luminanti ta' ljieli ħosbenin u solitarji, tinsewx li jiena karba kommoventi li tidwi mas-sisien fil-maltempati, tinsewx li jiena mewġa silenzjuża li tiżfen ballu wieħed kull mitt sena, tinsewx li jiena awtur ta' dan il-baħar li jikber bla jixjieħ u jgħix għal dejjem.